b"\n_START_ARTICLE_\nBorut O\xc5\xa1laj\n_START_SECTION_\n\xc5\xa0olanje\n_START_PARAGRAPH_\nMladost je pre\xc5\xbeivel v Lendavi, kjer je obiskoval dvojezi\xc4\x8dno osnovno \xc5\xa1olo. Maturiral je leta 1979 na splo\xc5\xa1ni gimnaziji v Murski Soboti. Na Oddelku za umetnostno zgodovino Filozofske fakultete Univerze v Ljubljani je diplomiral (B) 17. septembra 1987, na Oddelku za filozofijo (A) iste fakultete pa 5. aprila 1989. Za diplomsko nalogo z naslovom Ens metaphysicum Nietzsche in metafizika je 8. februarja 1990 prejel \xc5\xa1tudentsko Pre\xc5\xa1ernovo nagrado. Magisterij na temo Religija in filozofija filozofije je zagovarjal 29. junija1992. Doktorsko tezo z naslovom Filozofska antropologija kot poskus revitalizacije filozofije / s posebnim ozirom na Schelerja, Plessnerja in Fromma je obranil 27. decembra 1994 \xe2\x80\x93 vse na Oddelku za filozofijo Filozofske fakultete Univerze v Ljubljani (mentor red. prof. dr. Vojan Rus).\n_START_SECTION_\nDelovanje\n_START_PARAGRAPH_\nLeta 1994 je bil v okviru samostojnega znanstvenega projekta\xc2\xa0\xc2\xbbDiafori\xc4\x8dna etika narave\xc2\xab\xc2\xa0na dvomese\xc4\x8dnem strokovnem izpopolnjevanju v M\xc3\xbcnchnu pri prof. Wilhelmu Vossenkuhlu (\xc5\xa1tipendija DAAD). 28. oktobra 1996 je bil sprejet v redno delovno razmerje na Filozofski fakulteti Univerze v Ljubljani. Kot dobitnik 'Humboldtove \xc5\xa1tipendije' je v \xc5\xa1tudijskem letu 2001/2002 opravljal znanstveno raziskovalno in pedago\xc5\xa1ko delo v Berlinu (Freie Universit\xc3\xa4t) pri prof. Dietrichu B\xc3\xb6hlerju. Od leta 2001 do 2004 je sodeloval pri raziskovalnem projektu\xc2\xa0\xc2\xbbMetafizika in antropologija etike\xc2\xab. V svojem delu raziskav, ki so pokrivale antropolo\xc5\xa1ke probleme etike, je skozi obse\xc5\xbeno kritiko simbolnih form postavil novo teorijo integrativne etike, ki temelji na eti\xc4\x8dni dekonstrukciji simbolnega in vase vklju\xc4\x8duje tako eti\xc4\x8dna razmerja do so\xc4\x8dloveka in dru\xc5\xbebe kot tudi do celote narave. Leta 2007 je imel vabljeno predavanje na Dunajski univerzi; istega leta je kot gostujo\xc4\x8di profesor predaval na mednarodni podiplomski poletni \xc5\xa1oli\xc2\xa0\xc2\xbbIntegrative Bioethik\xc2\xab\xc2\xa0na Malem Lo\xc5\xa1inju. Leta 2009 je v okviru DAAD \xc5\xa1tipendije opravljal 3-mese\xc4\x8dno znanstveno delo na univerzi Eichst\xc3\xa4tt-Ingolstadt (Projekt: Integrative Bioethik). Leta 2012 je predaval na podiplomski poletni \xc5\xa1oli\xc2\xa0\xc2\xbbBioethik im Kontext\xc2\xab\xc2\xa0v Berlinu. V tem \xc4\x8dasu je sodeloval tudi pri mednarodnem projektu Grundlegung der integrativen Bioethik (Univerza Zagreb)._NEWLINE_V naziv docenta za filozofsko antropologijo je bil izvoljen 19. aprila 1996, v naziv izredni profesor za podro\xc4\x8dje filozofske antropologije 10. novembra 2004, v naziv redni profesor za filozofijo pa 27. januar 2015._NEWLINE_Na Oddelku za filozofijo Filozofske fakultete v Ljubljani je nosilec predmetov Etika, Sodobni problemi etike, Religije in svetovni etos, \xc4\x8clovek in simbolne forme; pred tem ve\xc4\x8d let tudi Filozofske antropologije. Z izbirnim predmetom Filozofska etika narave sodeluje na drugostopenjskem \xc5\xa1tudijskem programu Biotehni\xc5\xa1ke fakultete (Ljubljana). V okviru univerzitetnega podiplomskega \xc5\xa1tudija iz Varstva okolja je bil nosilec izbirnega predmeta Etika narave. Predaval je tudi na drugih oddelkih Filozofske fakultete (Oddelek za etnologijo in kulturno antropologijo, Oddelek za pedagogiko in andragogiko) in na FDV._NEWLINE_Podro\xc4\x8dje njegovega raziskovanja obsega etiko, bioetiko, etiko narave, filozofsko antropologijo, filozofijo kulture in filozofijo religije."